Birthe Rønn Hornbech (V), 2002-05-30:
Da det jo er en historisk dag, vil jeg ikke undlade ganske kort at åbne debatten, men jeg lægger ikke op til et længere slagsmål om de politiske standpunkter.
Jeg vil nøjes med at konstatere, at det er en historisk dag.
Venstre har sammen med De Konservative gennem en lang årrække igen og igen og igen her i Folketingssalen fremsat betragtninger, betænkningsbidrag og ændringsforslag og lange beslutningsforslag om væsentlige ændringer og dermed stramninger af udlændingeloven.
De synspukter, vi har fremført, har der indtil sidste valg ikke været flertal for her i Folketinget, men det ændredes ved folketingsvalget for et halvt år siden.
Vi har nu flertal for den politik, vi har ønsket i årevis, og derfor kan vi altså nu i dag få stemt en udlændingelov igennem, som på den ene side respekterer de internationale konventioner - det er noget, regeringen har lagt megen vægt på i sit regeringsgrundlag - men som på den anden side strammer væsentligt op, for så vidt angår antallet af opholdstilladelser.
Det, der også er vigtigt at understrege med den måde, som denne lov sammen med de andre love, der bliver vedtaget, er sammensat på, er, at betingelserne for at komme til Danmark hænger meget nøje sammen med de krav, som vi i den samlede udlændinglovgivning stiller til integration.
Jeg skal ikke lægge skjul på, at Venstres folketingsgruppe, jeg selv og regeringen har meget store forventninger til, at både kommuner og arbejdsmarkedets parter forstår, at vi har et stort og vigtigt projekt.
Det er ikke hvem som helst, der får opholdstilladelse i Danmark, og vi forventer, at de udlændinge, der får opholdstilladelse i Danmark, også har forstået, at man skal yde noget, når man er i Danmark.
Men vi må så også som politikere kræve af os selv, kommunerne og arbejdsmarkedets parter, at de muligheder for at lære dansk er til stede, at de muligheder, der skal være for beskæftigelse, er til stede, og at vi hjælpes ad med det projekt.
Jeg er ikke i tvivl om, at det kan lykkes.
I den forbindelse er jeg meget ked af, at det ikke er et bredere flertal, der i dag vil stemme for denne udlændingelov.
Jeg er meget ked af, at Socialdemokratiet, som er repræsenteret på de danske arbejdspladser, som i meget høj grad er repræsenteret i kommunalbestyrelserne, og som altså kommer til at føre lovene ud i livet, ikke er med til at stemme for udlændingeloven.
Til gengæld, som jeg sagde under andenbehandlingen, er det selvfølgelig meget tilfredsstillende, at man i et betænkningsbidrag har skrevet, hvilke dele af lovforslaget man ønsker at støtte, nemlig en række af betingelserne for familiesammenføring, og det er jo bestemt ikke uvæsentligt. Det er også meget tilfredsstillende, at det kan ses, at vi er meget enige i grundsynspunktet om lighed for de enkelte borgere.
Vi vil ikke acceptere tvangsægteskaber, undertrykkelse af kvinder osv.
Så der er altså heldigvis mange ting, vi er enige om.
Det bliver altså desværre kun med Venstre, De Konservative og Dansk Folkeparti, vi stemmer loven igennem,
men vælgerne har altså nu engang pålagt os, at vi gør det arbejde, og jeg vil gerne takke Dansk Folkeparti for konstruktive og af og til muntre og ophidsede debatter.
Jeg havde nær sagt, at jeg takker for såvel gode dage som nætter under forhandlingerne.